Banderne skyder stadig i Esbjerg, og nu afsætter Rigspolitiet 17 årsværk for at bekæmpe konflikten. Der skal lægges et hårdt pres på banderne, uanset hvor i landet de hærger, siger justitsminister Søren Pape Poulsen (K), der om kort tid besøger Esbjerg for at følge op på sagen.

Annonce

Bandekonflikt: Flere betjente skal nu være med til at stoppe bandekonflikten i Esbjerg. Siden efteråret 2017 har der været en konflikt om det kriminelle marked i Esbjerg mellem to bander, nemlig ST-banden og Kvaglund-banden. Konflikten, eller krigen, som den flere steder er blevet kaldt, har resulteret i flere skudepisoder, og i løbet af sommeren etablerede Syd- og Sønderjyllands Politi visitationszone i byen. Men nu skal krigen have en ende. Rigspolitiet tilfører som et resultat af krigens bulder og brag 17 ekstra betjente til Syd- og Sønderjyllands Politi. De nye betjente tiltrådte allerede i slutningen af oktober og skal indtil videre være til stede i byen indtil 21. december i år. Det oplyser Justitsministeriet til JydskeVestkysten.

Vi er meget glade for den assistance, vi har fået. Det er personale med stor erfaring, og vi er sikre på, at det kommer til at få en effekt. Vi har allerede fået et stort antal medlemmer væk fra gaden, og det stigende antal fængslede viser, at vi er på rette vej. Og vi forventer, at det bliver endnu bedre i fremtiden Jens Langdal, linjechef for efterforskningen ved Syd- og Sønderjyllands Politi

Annonce

Ministeren kommer på besøg

Helt konkret er der både tale om analysemedarbejdere og betjente, der skal forsøge at sætte en stopper for bandernes kriminelle hærgen. - Bandekriminalitet skal bekæmpes, uanset hvor i landet det forekommer. I kampen mod banderne er det afgørende, at dansk politi står sammen på tværs af kredsene og hjælper hinanden til at lægge det hårdest mulige pres på banderne, oplyser justitsminister Søren Pape Poulsen (K) til JydskeVestkysten. Han besøger politigården i Esbjerg den 12. november. Her skal han blive klogere på, hvordan man helt konkret vil sætte ind i konflikten. - Jeg ser frem til at besøge Esbjerg. En ting er sikkert: Politiet og jeg gør alt for at komme det her problem til livs, og hvis politiet på nogen måde mangler redskaber i kampen mod banderne, så er jeg naturligvis lydhør.

Annonce

Politiet: Vi tager imod hjælpen med åbne arme